L-irħam ta’ Elgin kienu f’Malta!  Dan joħroġ minn dokumenti li għandhom ‘il fuq minn 200 sena u li jinżammu fl-Arkivji Nazzjonali ta’ Malta. Dokument li jġib id-data 6 ta’ Novembru 1809 miktub minn William Hamilton (Segretarju ta’ Lord Elgin) u indirizzat lil Sir Alexander Ball (dak iż-żmien Gvernatur ta’ Malta) juri li l-irħam li xi darba kien parti mill-Parthenon fuq l-Akropolis ta’ Ateni għadda minn Malta. Id-dokument kien ippubblikat online mill-Arkivji Nazzjonali ta’ Malta stess  hekk kif sar magħruf li biċċa skultura mill-Elgin Marbles, li oriġinaw fil-Greċja Antika, u miżmuma fil-British Museum ta’ Londra, se tkun għall-wiri għall-ewwel darba fil-Hermitage ta’ San Pietruburgu. L-irħam, biċċiet ta’ skultura meqjusa kapolavur u wirt dinji, kienu ttieħdu minn Lord Elgin, Ambaxxatur Ingliż f’Kostantinopli, fil-bidu tas-Seklu 19. Waqt it-trasferiment minn Ateni lejn Malta, għal xi żmien, kaxxi kbar mimlija oġġetti antiki li l-Ingliżi kienu ħadu mill-Greċja, għerqu qrib il-gżira ta’ Cythera.  Meta kienu rkuprati, uħud minnhom kienu trasportati lejn Malta fejn inżammu sal-1812.  Eventwalment dawn intbagħtu lejn Londra permezz ta’ konvoj. L-Elgin Marbles jinżammu għall-wiri b’mod permanenti fil-British Museum minkejja li l-Gvern Grieg ilu s-snin jitlob li dawn ikunu ritornati għaliex huma parti mill-patrimonju tal-Greċja. L-Ingliżi għadhom sal-lum jirrifjutaw din it-talba. Issa għall-ewwel darba f’mitejn sena, biċċiet mill-Elgin Marbles qed joħorġu mill-Ingilterra għall-ewwel darba… mhux biex imorru l-Greċja iżda biex imorru għal ftit żmien fir-Russja!